Al-Qaida

al-Qaida (arabisk: القاعدة; al-Qāʿidah) er et nettverk av wahhabiiske, salafi-muslimske fundamentalister som regnes til retningen jihad salafi (kamp for tradisjonene). Ordet «al-Qāʿidah» er arabisk og betyr «basen».

Historie
al-Qaida (nettverket) ble opprinnelig tatt i bruk som navn på en gruppe ytterliggående Salafister under ledelse av Osama bin Laden fra begynnelsen av 1980-tallet. Det opprinnelige formålet var å kjempe mot den marxistiske regjeringen og Sovjetunionen i Afghanistan.

Ulike grupper av mujahedin var støttet av blant andre USA, Saudi-Arabia og Pakistan. I Norge var mujahedingrupper støttet av blant andre AKP(m-l) gjennom ulike frontorganisasjoner som Afghanistankomiteen. De utenlandske krigerne spilte en marginal rolle for Sovjetunionens nederlag, og var tildels mer opptatt av å lide martyrdøden enn av å bekjempe Den røde armé.

Den sentrale skikkelsen i al-Qaida var fra første øyeblikk Osama bin Laden, som både har vært en av organisasjonens fremste teoretikere og ansvarlig for dens finansiering. Bin Laden omtales enkelte steder som milliardær, men dette er feilaktig. Hans formue i 1989 ble av Lawrence Wright anslått til 7 millioner dollar, mens al-Qaidas årlige utgifter før 11. september 2001 ble anslått til 30 millioner dollar (9/11 Commission Report:171). Bin Laden var med andre ord ikke i stand til å fullfinansiere al-Qaida av sin egen lomme, spesielt ikke i de senere år da han hadde mistet sitt saudiske statsborgerskap og fått alle sine kontoer frosset.

al-Qaida tilbød i sine første år trening til Salafi-muslimske frivillige fra den afghanske Mujahedin-bevegelsen i et antall leirer i Afghanistan og Pakistan. Det ble gitt undervisning i bl.a. kampteknikk, våpenhåndtering og bruk av sprengstoff i tillegg til ideologisk skolering. Det anslås at mellom 10 000 og 20 000 personer gjennomgikk trening i disse leirene. I et intervju med al-Jazeera i 1999 hevdet bin Laden at 15 000 personer hadde fått trening på det tidspunktet.

I 1989 reiste bin Laden til sitt hjemland Saudi-Arabia, men hans harde kritikk av myndighetene der gjorde at han måtte flykte fra landet i 1991. Han reiste til Pakistan og senere til Sudan, hvor han oppholdt seg fram til 1996. Da slo han seg ned i Afghanistan og etablerte et nært samarbeid med det regjerende Taliban-styret, som varte inntil den amerikansk-ledede invasjonen i 2001. Det var i denne perioden al-Qaida utviklet seg til et internasjonalt terrornettverk. 

Mange veteraner fra al-Qaidas treningsleirer har senere blitt ledere i andre terroristiske organisasjoner. al-Qaida har på denne måten tilknytning til blant annet al-Gama'at al-Islamiyya og al-Jihad i Egypt. Mange av soldatene i mulla Krekars kurdiske geriljagruppe Ansar al-Islam hadde bakgrunn fra al-Qaida. Jordaneren Abu Musab al-Zarqawi opprettet etter den USA-ledede invasjonen i Irak en kampgruppe under navnet «al-Qaida i Irak».

Mål og handlinger
Ifølge bin Ladens egne uttalelser, akademiske utredninger samt vestlige militær- og sivil etterretningstjenesters analyse, er al-Qaidas mål å etablere et pan-islamsk kalifat (rike) basert på strenge varianter av islamsk shariarett. For å nå dette målet er det nødvendig å bekjempe korrupte regimer som har sviktet islam så vel som vestlig kulturell og økonomisk dominans, og spesielt å bekjempe USA og Israel, «korsfarer-zionist-alliansen». I februar 1998 sendte nettverket ut en oppfordring til alle muslimer om å drepe amerikanske borgere – sivile og militære – og deres allierte i hele verden.

Det er slått fast at al-Qaida har stått bak en rekke angrep på spesielt amerikanske mål, med angrepene på World Trade Center i New York og Pentagon i Washington D.C. den 11. september 2001 som det mest omfattende anslaget.

al-Qaidas hensynsløse taktikk med angrep på sivile har ført til at organisasjonen har fått mye kritikk i den muslimske verden. I Irak har organisasjonen kommet i kamp med andre motstandsgrupper, på grunn av sine angrep på det sjiamuslimske flertallet i landet, men organisasjonen har også blitt hyllet som helter av islamske fundamentalister og anti-amerikanske grupper.  

Det er usannsynlig at al-Qaida eller bin Laden (nå død) personlig kontrollerer de mange ulike gruppene som i dag bekjenner seg til jihad salafi eller hevder å være tilknyttet al-Qaida. Organisasjonens navn er idag et varemerke, eller en franchise, som brukes av personer og grupper med svært løs tilknytning til hverandre. I noen tilfeller kan organisasjonen ha bidratt til å finansiere lokale grupper og aksjoner, mens det oftere er snakk om inspirasjon.

Sentrale medlemmer og tilknyttede personer
 Osama bin Laden (død)
 Ayman al-Zawahiri (død)
 Abu Musab al-Zarqawi (død)
 Ramzi Yousef (fengslet på livstid)
 Khalid Sheikh Mohammed («KSM»)
 Abdullah Azzam (død)
 Anwar al-Awlaki (død)
 Atiyah abd al-Rahman (død)
 Adnan Gulshair el Shukrijumah (død)
 Huthaifa al-Batawi (død)

Aksjoner
al-Qaida kobles til mange terroraktiviteter, blant annet

 1993 – 26. februar: Angrepet på World Trade Center, hvor seks mennesker mistet livet. Blant dem som utførte angrepet var Ramzi Yousef. 
 1994 – 11. desember: En bombe plassert av Yousef ombord på et Philippine Airlines-fly gikk av, og en japansk passasjer mistet livet.
 1998 – 7. august: To eksplosjoner med få minutters mellomrom ødela de amerikanske ambassadene i Kenya og Tanzania.
 2000 – Angrepet på USS «Cole» i Jemen, hvor 17 mistet livet
 2001 – Terrorangrepet på World Trade Center og Pentagon 11. september i USA, hvor ca. 3 000 mistet livet
 2002 – Bombingen av et hotell i Mombasa, Kenya, hvor 15 personer mistet livet
 2003 – Støtte til bombingen av et diskotek i Bali, hvor 180 mistet livet
 Fra 2003 – En rekke terrorangrep i Irak, ledet av Abu Musab al-Zarqawi. Hans nettverk kaller seg «al-Qaida i Irak».
 2006 – 24. februar: Forsøk på terror-anslag mot Saudi-Arabias største oljeanlegg, Abqaiq.

Referanser

Litteratur 
 Nafeez, Ahmed: The War on Truth: 9/11, Disinformation, and the Anatomy of Terrorism. Olive Branch Press, 2005, 
 Burke, Jason: Al Qaeda – casting a shadow of terror. I. B. Tauris 2003 
 Kepel, Gilles: Jihad. The Trail of Political Islam. I.B. Tauris. 2004 
 Wright, Lawrence: The Looming Tower. al-Qaeda and the Road to 9/11. 
 Bergen, Peter: Holy War, Inc.

Eksterne lenker 
 American Muslims and '9/11 Truth' av imam Faiz Khan
 

 
Terrorisme
Islamisme
Ekstremisme
Krigen mot terror
Sunni-islamistiske organisasjoner